
Kedves Röszkeiek! Tisztelt vendégeink!

  Minden ünnep a vigasságon és szórakozáson túl alkalom és lehetőség arra, hogy elismerjük, megköszönjük a településünkért, a közösségeinkért végzett kimagasló munkát és emberi értékeket.
 A Röszkéért Hűséggel kitüntetést hosszú évek elkötelezett, falunkért, az itt élő emberekért végzett tevékenység elismerésére alapította Röszke Község Önkormányzatának Képviselő-testülete. 
Díjazottunk személyét illetően, a hosszú út, melyet bejárt, felölel egy sikeres pályát, sok-sok ismerőst, barátot, röszkei családokat és kisgyermekeket, akik felé élethivatásként közvetítette a harmóniát és a szeretetet 38 esztendőn át. Nagyon is helytálló közösségünk elismerése és hálás köszönete.

2019. évben Röszkéért Hűséggel kitüntetésben részesül Kószó Zoltánné!

Nem tudjuk mi a sorsunk, de egy dolgot biztosan: csak azok lesznek igazán boldogok, akik keresték és megtalálták hogyan lehet másokat szolgálni. Az élet legnagyobb jutalma, hogy miközben másoknak segítesz, kiteljesedhetsz, boldog lehetsz.

Életpályája, melyet Röszkén kezdett 1981-ben óvodapedagógusként, majd sok évvel később intézményvezetőként folytatott, nem volt nehézségektől és kihívásoktól mentes, de Zsuzsi állta a sarat, kedves személyisége, mosolya, az emberek és a gyermekek feltétlen tisztelete mindig adott annyi muníciót számára, hogy kötelezettségeit és feladatait példamutatóan teljesítse. A 38 év alatt gyermekek és családok százai felé élethivatásként közvetítette a harmóniát és a szeretetet, csoportjaiban szeretetteljes, derűs családi légkört, biztonságérzetet nyújtó, pozitív élményeket, érzelmeket megélő óvodai életet biztosított a mindennapokban.

Kedves Zsuzsi!

Meggyőződésem, hogy az a szellemiség, szakmaiság és emberség melyet személyes példamutatással közvetítettél felénk hosszú évtizedeken keresztül nem vesz el számunkra. Az aktív munkától elköszönsz ugyan, most már a jól megérdemelt pihenés lesz számodra a legfontosabb, élj ezzel a lehetőséggel! Most csak magaddal törődj és végre Te legyél az első és legfontosabb, minden nap! 

A településünk lakói nevében köszönöm munkádat, szeretetedet, fáradhatatlan törekvésedet a jóra, és mindent, amit adtál az elmúlt évtizedekben, nekünk, mindannyiunknak!
